
A magaspontok szerepe, magaspontfelvezetés távméréssel kiegészítve

A magaspontokra történő tájékozás ma is elengedhetetlen része a mérőállomással végzett földmérési munkák kivitelezésének, annak ellenére, hogy a GNSS korában szinte bármikor meghatározhatunk tájékozó pontokat. A magyar felsőrendű és negyedrendű vízszintes alapponthálózatban a magaspontok kiemelt szerepet kaptak, számos templomtornyot, gyárkéményt vagy más magas építmény koordinátáit határozták meg. A kiegészítő méréskor (őrhálózat mérése, magaspontlevezetés) az iránymérés dominált, mert akkoriban erre volt lehetőség.
Dolgozatomban azt vizsgálom, hogy a prizma nélkül távmérés módszerével milyen fölös adatokat tudunk elérni és ez hogyan javítja a pontmeghatározás minőségét.
Két székesfehérvári magaspontot: a református templom tornyát és a Videoton kéményét választottam tesztfeladatnak, mindkét pont elmozdulás-vizsgálata is felmerül. Az összes belvárosi templomtornyot szintén felhasználom a távméréssel kiegészített magaspont-meghatározás bemutatására.
Külön foglalkozom a magaspontok mozgásával, ennek példájául a fehérvári hőerőmű kéményét választottam, aminek napi mozgását robot-mérőállomással mutatom ki.
TDK dolgozatom célja ismert koordinátájú magaspontok újramérése és kiegyenlítése a magaspontra végzett távmérések bevonásával. Ezt a megoldást a technológiai fejlődés tette lehetővé, vagyis a kilométeres távolságok lemérése prizma nélküli üzemmódban. A több fölös adat miatt pontosabb koordinátákat kaphatunk a kiegyenlítés során, illetve kevesebb állásponttal is megoldható a feladat.



